Il-Profeta għassies ta' Iżrael U ġietni l-kelma tal-Mulej u qalli: "O bniedem, kellem lil ulied il-poplu tiegħek u għidilhom: 'Meta nġib ix-xabla fuq l-art, u l-poplu ta' dik l-art jaħtru lil xi ħadd minn fosthom u jagħmluh għassies tagħhom, u dan jara x-xabla riesqa lejn il-pajjiż u jdoqq it-tromba biex javża 'l-poplu; jekk xi ħadd jisma' d-daqq tat-tromba, u ma jagħtix kas tal-allarm, u tilħqu x-xabla, u taqbdu, demmu jkun fuq rasu; għax ikun sama' leħen it-tromba u ma tax kas tal-allarm, demmu jkun fuq rasu. Imma min ikun ta kas l-allarm, isalva ħajtu. "Imma jekk l-għassies jara x-xabla riesqa, u ma jdoqqx it-tromba, u l-poplu ma jkunx avżat, u tilħqu x-xabla u tieħu 'l xi ħadd minnhom, dan jinqabad fi dnubu, imma jiena demmu nfittxu minn id l-għassies. "Lilek, o bniedem, qegħedtek għassies ta' dar Iżrael. Meta tisma' minn fommi xi kelma, għandek twiddibhom f'ismi. Jekk jien ngħid lill-midneb: 'Int tmut żgur,' u int ma tkellmux u ma twiddbux biex jitlaq triqtu, hu, il-midneb, imut fi ħżunitu, imma demmu nfittxu minn idejk. Imma jekk inti twiddeb il-midneb dwar triqtu biex jerġa' lura minnha u ma jerġax, hu jmut fi dnubu, imma int tkun salvajt ħajtek. Il-ħlas individwali "U int, o bniedem, għid lil dar Iżrael: 'Intom qegħdin tgħidu: Dnubietna u ħtijietna fuqna; aħna mifnija bihom; kif se ngħixu?' Għidilhom: 'Daqs kemm jien ħaj, oraklu ta' Sidi l-Mulej, ma nitgħaxxaqx b'mewt il-midneb, imma bir-reġgħa lura tiegħu minn triqtu biex jgħix. "Erġgħu, erġgħu lura minn triqatkom il-ħżiena. Għax għandkom tmutu, dar Iżrael? "U int, o bniedem: għid lil ulied il-poplu tiegħek: 'Is-sewwa tal-ġust ma jsalvahx f'jum dnubu, u l-ħażen tal-midneb ma jġarrfux, u lanqas ma jista' l-bniedem ġust jibqa' ħaj meta jidneb. "Jekk jien ngħid lill-bniedem ġust li jgħix żgur, u hu jafda fis-sewwa tiegħu u jagħmel il-ħażen, is-sewwa tiegħu ma niftakarhulux, imma jmut minħabba l-ħażen li jkun għamel. "U meta ngħid lill-ħażin: 'Int tmut żgur,' u hu jerġa' lura minn ħtijietu u jagħmel il-ħaqq u s-sewwa, irodd ir-rahan, ipatti għas-serq, jimxi fuq il-preċetti li jagħtu l-ħajja, bla ma jagħmel il-ħażen, dan żgur jibqa' ħaj, ma jmutx. Ħtijietu li jkun waqa' fihom ma niftakarhomlux; għax is-sewwa u d-dritt ikun għamel, għalhekk żgur li jibqa' ħaj. "U wlied il-poplu tiegħek jgħidu: Mhijiex, mhijiex sewwa triq il-Mulej.' Triqthom li m'hijiex sewwa. Jekk il-bniedem sewwa jerġa' lura mis-sewwa tiegħu u jagħmel il-ħażin, imut fih. U jekk il-bniedem ħażin jerġa' lura mill-ħażen tiegħu u jagħmel il-ħaqq u s-sewwa, jgħix minħabba fihom. "Imbagħad tibqgħu tgħidu: 'Mhijiex sewwa triq il-Mulej!' Imma jien għad nagħmel ħaqq minnkom ilkoll, minn kulħadd skont triqtu, dar Iżrael." Il-waqgħa ta' Ġerusalemm U ġara li fil-ħames jum tal-għaxar xahar, fit-tnax-il sena tal-eżilju tagħna , wasal għandi wieħed maħrub minn Ġerusalemm u qalli: "Il-Belt waqgħet." Id il-Mulej kienet ġiet fuqi l-lejl ta' qabel il-wasla tal-maħrub u fetħitli fommi qabel ma wasal filgħodu; fommi nfetaħ u ma bqajtx aktar imbikkem. U ġietni l-kelma tal-Mulej u qalli: "O bniedem, dawk li għadhom jgħammru f'dawk il-ħerbiet f'art Iżrael qegħdin jgħidu: 'Abraham kien waħdu u kiseb l-art, mela lilna tmiss l-art b'wirt, lilna li aħna ħafna.' Mela għidilhom: 'Dan jgħid Sidi l-Mulej: Tmorru tieklu l-laħam bid-demm fuq l-għoljiet, terfgħu għajnejkom lejn l-idoli tagħkom, ixxerrdu d-demm, u issa tippretendu li tirtu l-art? Intom tistrieħu fuq ix-xwabel tagħkom; tagħmlu ħwejjeġ moqżieża, tkasbru mart xulxin, u issa tippretendu li tirtu l-art? "Għidilhom dan: 'Dan jgħid Sidi l-Mulej: Daqs kemm jien ħaj, dawk li għad hemm fuq il-ħerbiet għad jaqgħu bix-xabla u dawk li qegħdin fil-beraħ tar-raba' nerħihom b'ikel għall-bhejjem, u dawk li hemm fil-fortizzi u l-għerien għad imutu bil-pesta. U l-art nagħmel minnha ħerba, u tintemm il-glorja ta' qawwitha, u l-muntanji ta' Iżrael isiru ħerba u ħadd ma jgħaddi minnhom. "Hekk ikunu jafu li jien il-Mulej, meta nagħmel mill-art ħerba fuq ħerba minħabba l-qżiżijiet kollha li għamlu. "U int, o bniedem, ulied il-poplu tiegħek qegħdin ipaċpċu fuqek ħdejn il-ħitan u fi bwieb id-djar, u jgħidu lil xulxin: 'Ejjew ħa nisimgħu x'inhi l-kelma ħierġa mingħand il-Mulej.' U jiġu għandek bħal ġemgħa nies u joqogħdu bilqiegħda quddiemek, il-poplu tiegħi, u jisimgħu kliemek u ma jagħmluhx; għax jitgħaxxqu bihom b'fommhom, imma qalbhom tiġri wara l-qligħ. Int bħal għannej l-imħabba għalihom, b'vuċi ħelwa u daqq jagħtik pjaċir; jisimgħu kliemek, u ma jagħmluhx. Imma meta dan kollu jseħħ, u jseħħ żgur, ikunu jafu li kien hemm profeta f'nofshom."